DECIZIA 2007/235/PESC A CONSILIULUI
din 16 aprilie 2007
de punere în aplicare a Poziției comune 2004/161/PESC de înnoire a măsurilor restrictive împotriva Zimbabwe
CONSILIUL UNIUNII EUROPENE,
având în vedere Poziția comună 2004/161/PESC (1), în special articolul 6, coroborat cu articolul 23 alineatul (2) din Tratatul privind Uniunea Europeană,
întrucât:
(1)
Prin Poziția comună 2002/145/PESC (2) și Regulamentul (CE) nr. 310/2002 (3), Consiliul a adoptat măsuri restrictive împotriva Zimbabwe. Aceste măsuri prevăd în special interzicerea livrărilor de armament și asistență tehnică conexă acestei țări, precum și înghețarea fondurilor și a bunurilor aparținând anumitor persoane fizice.
(2)
Prin Poziția comună 2004/161/PESC, Consiliul a reînnoit unele dintre măsurile respective, în special cele prevăzute în Poziția comună 2002/145/PESC.
(3)
În cursul reorganizării Guvernului statului Zimbabwe, care a avut loc pe 6-7 februarie 2007, cinci noi persoane au devenit membri ai guvernului. Acestora ar trebui, prin urmare, să li se aplice măsurile restrictive prevăzute în Poziția comună 2004/161/PESC.
(4)
Lista persoanelor care sunt supuse respectivelor măsuri restrictive și ale căror nume sunt prevăzute în anexa la Poziția comună 2004/161/PESC ar trebui așadar actualizată,
DECIDE:
Articolul 1
Anexa la Poziția comună 2004/161/PESC se înlocuiește cu anexa la prezenta decizie.
Articolul 2
Prezenta decizie produce efecte de la data adoptării.
Articolul 3
Prezenta decizie se publică în Jurnalul Oficial al Uniunii Europene.
Adoptată la Luxembourg, 16 aprilie 2007.